b'\n_START_ARTICLE_\nTV Dnevnik\n_START_PARAGRAPH_\nTV Dnevnik je dnevnoinformativna televizijska oddaja Televizije Slovenija. Je najstarej\xc5\xa1a tovrstna televizijska oddaja v slovenskem jeziku in je neprekinjeno na sporedu od leta 1968. Prvi Dnevnik tedanje Televizije Ljubljana je bil na sporedu 15. aprila 1968, do leta 2013 se je v 45 letih zvrstilo preko 16.000 oddaj. Kot ustvarjalci in voditelji TV Dnevnika so se zvrstili mnogi najvidnej\xc5\xa1i slovenski novinarji, Vili Vodopivec, Marija Velkavrh, Jernej Pikl, Brane Prestor, Toma\xc5\xbe Ter\xc4\x8dek, Janez \xc4\x8cu\xc4\x8dek, Matja\xc5\xbe Tanko, Branko Maksimovi\xc4\x8d, Nada Lavri\xc4\x8d, Jure Pengov, Tone Ho\xc4\x8devar, Danica Sim\xc5\xa1i\xc4\x8d, Jurij Gustin\xc4\x8di\xc4\x8d, Janko \xc5\xa0opar, Nata\xc5\xa1a Pirc Musar, Zvone Petek, Tadej Labernik, Vlado Kreja\xc4\x8d, Slavko Bobovnik, Lidija Hren, Metka Vol\xc4\x8di\xc4\x8d, Darja Groznik in drugi.\n_START_SECTION_\nZgodovina\n_START_PARAGRAPH_\nDo leta 1968 je slovensko televizijsko ob\xc4\x8dinstvo posedovalo okrog 150.000 televizijskih sprejemnikov, gledalci pa so imeli na voljo skupno dnevnoinformativno oddajo skupne dr\xc5\xbeavne mre\xc5\xbee JRT (Jugoslovanske radiotelevizije), ki jo je pripravljala tedanja Televizija Beograd. V sklopu te oddaje so bile novice o Sloveniji okrnjene, hkrati pa je postala vidna tudi potreba po tovrstni oddaji v slovenskem jeziku. Ob politi\xc4\x8dnem pritisku tedanjega predsednika izvr\xc5\xa1nega sveta RS Staneta Kav\xc4\x8di\xc4\x8da je prva oddaja stekla nekoliko prej, kot je bilo sicer na\xc4\x8drtovano. Od leta 1978 dalje je bil Dnevnik predvajan v barvni tehniki. Prvo konkurenco je oddaja dobila s poro\xc4\x8dili na komercialni televizijski postaji Pop TV (24 ur)._NEWLINE_Danes je TV Dnevnik ena izmed enajstih dnevnoinformativnih oddaj Informativnega programa Televizije Slovenija. Delovno ekipo sestavljajo voditelji, uredniki, notranjepoliti\xc4\x8dni in gospodarski novinarji, dopisniki na tujem, zunanjepoliti\xc4\x8dni novinarji, dopisniki po Sloveniji, novinarji \xc5\xa1portnega in kulturnega uredni\xc5\xa1tva ter meteorologi Agencije Republike Slovenije za okolje.'